
Kül- és biztonságpolitikai agenda az Európai Unióban: A globális szerepvállalás stratégiai dilemmái és lehetőségei

Dolgozatomban az Európai Unió globális szerepvállalásának stratégiai dilemmáit és lehetőségeit vizsgálom, amelyek szorosan összefonódnak az EU kül- és biztonságpolitikájának általános kereteivel és prioritásaival. Az EU-nak egy egységes és koherens diplomáciai stratégiát kell kidolgoznia, amely figyelembe veszi a belső divergenciákat és az EU külpolitikai prioritásait, miközben reagál a változásokra és kihívásokra. Ebben az összefüggésben az Uniónak számos kulcsfontosságú és aktuális kihívással kell szembenéznie, miközben igyekszik meghatározni és erősíteni globális pozícióját a folyamatosan formálódó és átrendeződő világrend erőterében. Kutatásomhoz három fő kutatási kérdést fogalmaztam meg, amelyek többféle megközelítést alkalmazva vizsgálják a kérdéskört:
· 
Milyen kihívásokkal szembesül az EU közös kül- és biztonságpolitikája a 21. században, a növekvő geopolitikai feszültségek közepette?
· Milyen hatással van az Európai Unió közös kül- és biztonságpolitikája a tagállamok nemzeti szuverenitására?
· Milyen szerepet játszik az Európai Unió közös kül- és biztonságpolitikája a globális konfliktusok kezelésében és a békefenntartásban?
A kutatás során primer és szekunder kutatási forrásokat, szakirodalmat használtam fel, különös tekintettel a hazai és külföldi EU-s források kritikai olvasatára. A kutatás során igyekeztem egyensúlyban tartani a primer és szekunder forrásokat, illetve a kvalitatív és kvantitatív kutatási módszereket, hogy a tanulmány végére minél pontosabb képet, illetve válaszokat kapjak a feltett kutatási kérdésekre, valamint a felállított hipotéziseimre.
A kihívás tehát adott: az Európai Unió diplomáciai agendájának alapos és átfogó elemzése elengedhetetlen annak érdekében, hogy megértsük, miként képes befolyással lenni a folyamatosan formálódó és átrendeződő világrend aktuális kihívásaira és főbb irányvonalaira. A téma aktualitását és relevanciáját igazolja, hogy az Európai Unió fennállásának több, mint 30 éve alatt jelentős fejlődést ért el, amely túlmutat a kezdeti gazdasági integráció céljain. Eredetileg egy szoros gazdasági együttműködésre épült, azonban az idők során sokkal komplexebb és átfogóbb gazdasági és monetáris unióvá fejlődött, éppen ezért meghatározó szereplője a nemzetközi kapcsolatoknak. Az Európai Parlament ifjúsági nagyköveteként pedig személyes célom és motivációm, hogy kutatásom eredményével minél átfogóbb képet kapjak az Európai Unió kül- és biztonságpolitikájának stratégiai dilemmáiról és lehetőségeiről.



